Likumprojekts

**Grozījumi Ceļu satiksmes likumā**

Izdarīt Ceļu satiksmes likumā (Latvijas Republikas Saeimas un Ministru Kabineta Ziņotājs, 1997, 22. nr.; 2000, 3., 14., 15. nr.; 2001, 6. nr.; 2003, 17. nr.; 2005, 13. nr.; 2006, 2. nr.; 2007, 3., 7., 21. nr.; 2008, 13. nr.; 2009, 1., 7., 14. nr.; Latvijas Vēstnesis, 2010, 86., 151. nr.; 2011, 46., 99., 201., 204. nr.; 2012, 41., 200. nr.; 2013, 243. nr.; 2014, 186., 228. nr.; 2015, 251. nr.; 2016, 241. nr.; 2017, 90., 113., 231. nr.; 2018, 84., 196. nr.; 2019, 91., 259A. nr.) šādus grozījumus:

1. 1. pantā:

izslēgt 19.3 punktā vārdu "iekšdedzes";

izteikt 19.4 punktu šādā redakcijā:

"194) **speciālais militārais transportlīdzeklis** – transportlīdzeklis, kas būvēts uz automobiļa, motocikla vai kvadricikla bāzes un pēc konstrukcijas paredzēts izmantošanai mācību kaujās un kaujas apstākļos un reģistrēts normatīvajos aktos par transportlīdzekļu reģistrāciju noteiktajā kārtībā;";

papildināt pantu ar 19.5 un 19.6 punktu šādā redakcijā:

"195) **speciālās militārās tehnikas piekabe** – transportlīdzeklis, kas paredzēts braukšanai savienojumā tikai ar speciālo militāro tehniku un kas pēc konstrukcijas paredzēts izmantošanai mācību kaujās un kaujas apstākļos;

196) **speciālā militārā transportlīdzekļa piekabe** – transportlīdzeklis, kas paredzēts braukšanai savienojumā tikai ar speciālo militāro transportlīdzekli, pēc konstrukcijas paredzēts izmantošanai mācību kaujās un kaujas apstākļos un reģistrēts normatīvajos aktos par transportlīdzekļu reģistrāciju noteiktajā kārtībā;".

2. Izteikt 9. panta otrās daļas trešo teikumu šādā redakcijā:

"Uz trolejbusiem, tramvajiem, speciālās militārās tehnikas un speciali­zētajiem tūristu transportlīdzekļiem jābūt uzkrāsotiem diviem reģistrācijas numuriem, bet uz speciālās militārās tehnikas piekabēm – vienam reģistrācijas numuram."

3. Papildināt 10. panta pirmās daļas 2.1 punktu pēc vārdiem "speciālo militāro tehniku" ar vārdiem "un tās piekabes".

4. 14.1 pantā:

izteikt panta nosaukumu šādā redakcijā:

"**14.1 Transportlīdzekļu un to vadītāju valsts reģistrā un traktor­tehnikas un tās vadītāju valsts informatīvajā sistēmā esošās informācijas un informācijas par speciālo militāro tehniku un tās piekabēm pieejamība**";

aizstāt pirmajā daļā vārdus "speciālo militāro transportlīdzekli un speciālo militāro tehniku" ar vārdiem "speciālo militāro transportlīdzekli un tā piekabi un speciālo militāro tehniku un tās piekabi".

5. 15.pantā:

aizstāt pirmajā, otrajā, 2.1 un ceturtajā daļā vārdus "(izņemot traktortehniku un tās piekabes)" ar vārdiem "(izņemot traktortehniku un tās piekabes un speciālo militāro tehniku un tās piekabes)";

papildināt pantu ar 5.1 daļu šādā redakcijā:

"(51) Nacionālo bruņoto spēku tehnikas eksperti, pamatojoties uz ražotāja dokumentāciju, nosaka no jauna izgatavotās vai pārbūvētās speciālās militārās tehnikas piekabju atbilstību satiksmes drošībai."

6. Izteikt 15.1 panta otrās daļas pirmo teikumu šādā redakcijā:

"Mehānisko transportlīdzekļu, to piekabju un sastāvdaļu (izņemot traktortehniku, tās sastāvdaļas un piekabes, speciālo militāro tehniku un tās sastāvdaļas, speciālās militārās tehnikas piekabes un to sastāvdaļas) sertificēšanu veic Ceļu satiksmes drošības direkcija, bet testēšanu – Ceļu satiksmes drošības direkcija vai testēšanas laboratorijas, kuru kompetenci ir novērtējis Latvijas Nacionālais akreditācijas birojs, vai ārvalstu testēšanas laboratorijas, kuru kompetenci ir novērtējušas attiecīgās ārvalstu kompetentās iestādes."

7. 16. pantā:

izteikt ceturto daļu šādā redakcijā:

"(4) Traktortehnikas un tās piekabju valsts tehnisko apskati veic Valsts tehniskās uzraudzības aģentūra. Tramvaju, trolejbusu un specializēto tūristu transportlīdzekļu tehniskā stāvokļa kontroli nodrošina vietējās pašvaldības. Speciālās militārās tehnikas un tās piekabju tehniskā stāvokļa kontroli nodrošina Nacionālie bruņotie spēki. Speciālajai traktortehnikai, speciālajai militārajai tehnikai un tās piekabēm valsts tehnisko apskati neveic.";

izteikt 6.2 daļas 4. punktu šādā redakcijā:

"4) speciālo militāro tehniku un tās piekabēm."

8. Izteikt 23. panta devīto daļu šādā redakcijā:

"(9) Speciālo militāro tehniku, kā arī šo tehniku savienojumā ar speciālās militārās tehnikas piekabi ir tiesīgs vadīt profesionālā dienesta karavīrs vai zemessargs, kuram piešķirta TR1 vai TR2 kategorijas traktortehnikas vadītāja apliecība vai B kategorijas transportlīdzekļu vadītāja apliecība."

9. Papildināt 25. panta pirmās daļas 6. punkta "a" un "b" apakšpunktu pēc vārdiem "speciālā militārā transportlīdzekļa" ar vārdiem "un speciālā militārā transportlīdzekļa piekabes".

Ministru prezidenta biedrs,

aizsardzības ministrs

A. Pabriks